Red Bull Bragantino

O **Red Bull Bragantino**, coñecido simplemente como **Bragantino**, é un club de fútbol brasileiro con sede en Bragança Paulista, São Paulo. Fundado en 1928, compite na Serie A, a máxima categoría do fútbol brasileiro, así como no Campionato Paulista.

Denominouse **Clube Atlético Bragantino** ata 2020, cando a administración do club pasou a mans de Red Bull, que cambiou o nome do club e as cores do equipamento, do tradicional branco e negro ao branco e vermello.

## Historia 
O 8 de xaneiro de 1928, os antigos socios do Bragança Futebol Clube fundaron o Clube Atlético Bragantino. En 1949 o club disputou por primeira vez a Segunda División do Campionato Paulista e en 1965 ascendeu por primeira vez á Primeira División do campionato estatal, antes de descender de novo en 1966.

En 1988 proclamouse campión da Segunda División do Campionato Paulista e en 1989 ascendeu por primeira vez ao Campionato Brasileiro de Serie A, despois de ser campión da Serie B. En 1990, con Vanderlei Luxemburgo como adestrador, conquistou o Campionato Paulista, vencendo ao Novorizontino. na final alcumada "a final caipira".

En 1991, con Carlos Alberto Parreira no banco e con destacados futbolistas como Mauro Silva, Gil Baiano, Mazinho Oliveira, Robert ou Marcelo, o equipo estivo preto de gañar o Campionato Brasileiro. Quedou segundo na primeira fase e enfrontouse nas semifinais do campionato ao Fluminense no estadio do Maracanã. Diante de 74.000 espectadores, o Bragantino venceu 1-0 cun gol de Franklin. O Bragantino certificou a eliminación do *Fla* no partido de volta, cun empate 1-1. Na final, o São Paulo de Telê Santana acabou conseguindo o título, despois de gañar por 1-0 no Morumbi e empatar sen goles no Marcelo Stéfani.

En 1992 o Bragantino competiu por primeira vez nunha competición internacional, concretamente na Copa CONMEBOL, repetindo participación ao ano seguinte. En 1998 descendeu á Serie B do Campionato Brasileiro, e en 2002 á Serie C. 

Tras varios anos subindo e baixando entre a Serie B e a C, en abril de 2019, o Bragantino asinou un acordo con Red Bull GmbH, empresa que se encargaba da xestión de todos os activos de Red Bull relacionados co fútbol. A partir de 2020, de novo na Serie A, presentouse un novo escudo e o nome do club pasou a ser Red Bull Bragantino.

## Estadio 
O estadio do Red Bull Bragantino é o Estadio Nabi Abi Chedid, construído en 1949 cunha capacidade máxima de 21.210 espectadores. O estadio, propiedade do club, honra co seu nome a Nabi Abi Chedid, antigo presidente do club e pai do tamén presidente Marco Antônio Abi Chedid. Antes fora chamado Estadio Marcelo Stéfani, en homenaxe a Marcelo Stéfani, xogador e tamén ex presidente do club. Por aquel entón o estadio tamén era coñecido polo alcume de Marcelão. O cambio de nome realizouse o 6 de xaneiro de 2009 entre críticas da poboación de Bragança Paulista.

## Equipo filial 
O 26 de marzo de 2019, o presidente do Bragantino anunciou un acordo co Red Bull Brasil para que este se convertese en equipo filial do primeiro. O 16 de xaneiro de 2023, o Red Bull Brasil cambiou o seu nome a Red Bull Bragantino II.

## Palmarés 
### Nacional 
* **Campionato Brasileiro Serie B** **(2):** 1989, 2019.
* **Campionato Brasileiro Serie C** **(1):** 2007.

### Estatal 
* **Campionato Paulista** **(1):** 1990.
* **Campionato Paulista Serie A2** **(1):** 1965, 1988.
* **Campionato Paulista Serie B2** **(1):** 1979.
* **Campionato Paulista do Interior** **(1):** 2020.
* **Torneio Início** **(1):** 1991.

## Notas 
## Véxase tamén 
### Outros artigos 
* RB Leipzig
* New York Red Bulls

### Ligazóns externas 
* Sitio web oficial